Зимница (област Стара Загора)
Зимница е село в Южна България. То се намира в община Мъглиж, област Стара Загора.

География 
Селото се намира в Източната част на Розовата Долина. Край него минава една от големите реки на България – Тунджа. Климатът е умерен европейски. Предвид на това, че селото е срещу Балканския Тревненски проход, зимата е доста ветровита и студена. Наличието на води от река Тунджа и високото ниво на подпочвенните води (близост на Балкана), дават благоприятна основа за развитието на земеделие, което е основен поминък на местното население. Основните култури, които са се произвеждали във втората половина на 20 век, са били краставици, пипер, картофи и зеле. По това време започва и отглеждането на тютюн. Важна част от селскостопанската продукция заемат маслодайните култури – рози, лавандула, мента. Край селото се намира фабрика за преработка на тези маслодайни култури, собственост на фирма „Биоланд-България“ (Розоварна).

Тютюнът се преработва в промишлени количества в тютюневи сушилни край селото.

Пресните земеделски продукти – краставици, домати, картофи и зеле се продават и изкупват на традиционните пазари в Стара Загора, Казанлък, Габрово, Трявна Плодовитово.

История 
Не е известна точната дата на възникване на селото. То е било във всички случаи турско село по времето на Османската империя.

Старото име на селото е КАШЛАТА (Кашла – място, където овчарите през зимата са слизали от околните планини – преди всичко от Балкана, за да прекарат зимата). След изтеглянето на турските жители през Руско-Турската война 1876 – 1878 година до селото се преселват много и различни фамилии. Корените на основното българско по народност население са балканските и средногорски махали, където българите са пребивавали по време на Османската империя, като повечето фамилии носят имената на съответните махали, от които са се преселили българите (Драндарите, Мазниците, Балканджиите).

Религии 
Основната религия в селото е православната религия. През 2011 г. беше открита новопостроена църква.

Голяма група ромски граждани практикува и изповядва евангелистка религия. Те имат всекидневни религиозни служби в помещението на бившата Фурна (пекарна за хляб).

Културни и природни забележителности 
Изключителна важна природна забележителност е пещерата (Меча дупка), за която се смята, че е била много дълбока, но е частично затрупана. Намира се на юг от селото в посока към Изгорялата могила.

В селото се провежда всяка година събор на деня на св. Богородица.

Съборът е културно мероприятие, на което и двете етнически групи – българи и цигани, честват свой празник. Празникът е съпроводен от селски събор и подготвяне на обредни ястия /курбан/. Това е ястие от сварено овче месо.

Личности 
 Бивш владика на Старозагорската околия митрополит Панкратий – Пенчо Николов (починал).
 Д-р Цанко Колев, известен лекар специалист вътрешни болести.
 Гено Мочуков – актьор във Великотърновския театър.

Други 
Детски ромски танцов състав при училището.

Благодарение на жител на Зимница Корейска фондация подпомага възраждането на производството на селско-стопански култури – картофи, соя, пипер. Пиперът е предаван за преработка и изнасян до страните от Европа като висококачествена лютеница.

Източници 

Села в област Стара Загора
Населени места в община Мъглиж